<classify> WAZIRI wa Mifugo na Uvuvi, Luhaga Mpina ameitaka Bodi ya Wadhamini ya Kampuni ya Ranchi za Taifa Narco kuhakikisha inapitia mikataba yote ya uwekezaji na kuiondoa isiyokidhi vigezo.Amesema, hatasita kumuondoa mjumbe wa bodi ambaye hatakuwa na msaada au mchango wa kufanya mageuzi katika kampuni hiyo hata kama sheria haimruhusu.Mpina aliyasema hayo wakati wa kuzindua bodi ya Kampuni ya NARCO uliofanyika jiji hapa.Akitoa maagizo kwa bodi hiyo, Mpina amesema, kwa muda sasa NARCO pamoja kuwa na mali zenye thamani kubwa, lakini imekuwa katika mdororo mkubwa hivyo kutengeneza hasara kwa Serikali.Bodi imechaguliwa wakati NARCO inapitia katika hali mbaya, hivyo ni matumini kuwa Bodi itatekeleza majukumu yake ya msingi ipasavyo na sitegemei wajumbe wenye kutoa udhuru na hata akiingia kwenye kikao hawana mchango wowote.Najua sheria inataka bodi kukaa kwa muda na kama inavunjwa basi inavyunjwa yote, sasa pamoja na kuwa sheria hainiruhusu nitamnyofoa mjumbe yeyote asiye na msaada au mchango wa kuisaidia kampuni hii, alisema.Alisema pamoja na Tanzania kuwa na idadi kubwa ya mifugo lakini sekta hiyo imekuwa haichangii ipasavyo kwenye pato la taifa hasa baada ya kubaini kuwa asilimia 70 ya mifugo imekuwa ikiuzwa kwenye soko la nje kwa njia haramu na halali huku asilimia 30 pekee ikitumika ndani ya nchi na kuingiza mapato chini ya bilioni 1 kwa mwaka.Kutokana na hali hiyo, Mpina ameitaka Bodi hiyo kupitia mikataba yote ya uwekezaji ya Kampuni ya Narco na kutoa mapendekezo, huku akisisitiza pia kutumia tathimini ya Tume iliyoundwa kutathimini kampuni hiyo ambayo ilijumuisha wajumbe wengi waliokuwamo kwenye bodi hiyo.Pia ameagiza Bodi hiyo kuhakikisha inasafisha mtandao wa wizi, ufisadi, ubadhirifu na rushwa uliobakia baada ya kuvunjwa kwa Bodi ya awali iliyokuwa na mwenendo mbaya.Waziri aliyekuwa na dhamana ya wizara hii, aliivunja bodi ya awali kwa kuwa na mwendo mbaya, ufisadi, ubadhirifu na rushwa, basi mtegemee kukutana na masalia hayo, hivyo mnakazi ya kwenda kusafisha, alisema.Aliongeza: Pia mjue mnaanza kazi Narco ikiwa ina menejimenti ya mpito, hakuna mpango mkakati na mkakati wa biashara, huku ranchi na vitalu vikiwa vimevamiwa kwa kiwango kikubwa. Pia ranchi hazitengenezi faida, zina vichaka, hakuna mfugo ya kutosha na hakuna kilimo cha nyasi.Kutokana na hali hiyo, Mpina aliiagiza Bodi hiyo kuhakikisha ifikapo Novemba 30 iwe imekamilisha kuandaa mpango mkakati wa biashara ambao unatekelezeka.Bodi hiyo pia imeagizwa kupitia upya mkataba wa ubia wa Kiwanda cha Nyama TMCL na kuja na mapenzekezo kama wanaona umuhimu wa kuvunja au kufanyika makubaliano upya.Aidha, Mpina alitumia fursa hiyo kuagiza mashirika yote yaliyo chini ya wizara yake kuwa ifikapo Novemba 30 mwaka huu yawe yameandaa gawio la serikali.Aidha, Mpina alisema pamoja na Narco kutokuwa na bodi kwa miaka mitatu, uongozi wake umeweza kufanya mambo kadhaa ikiwa ni pamoja na kuongeza tozo kwa waliokodishwa mashamba kutoka Sh 1,000 kwa ekari hadi kufikia Sh 10,000.Alisema pia wameweza kukusanya asilimia 70 ya madeni yaliyotokana na tozo hizo kiasi cha zaidi ya Sh bilioni 2.5 kati ya zaidi ya Sh bilioni 3.6Tulipoingia tulikuta mashamba yamekodiwa kwa tozo ya Sh 1,000 kwa ekari, pamoja na kuwa ilikuwa kidogo lakini wengine kwa kipindi cha miaka 15 walipokabidhiwa hawakulipa hata kidogo na kuna wengine wanamiliki lakini wanatumia kulisha mifugo kutoka nje wakati kuna Watanzania wanakosa malisho.Baada ya kupandisha, kuna wengine wameamua kuyaachia meneo hayo kwani mtu alichukua hekta 20,000 ambazo ni sawa na ekari 50,000, ni eneo sawa na kata moja yenye vijiji 8 na kwa kipindi chote wala hajaweza kutembelea eneo lote na mipaka hajui.Katibu Mkuu Wizara hiyo, Profesa Elisante Ole Gabriel aliiagiza bodi hiyo kuhakikisha Narco inaongeza uzalishaji na kuchangia kwa kiasi kikubwa pato la taifa na kutoa gawio kwa Serikali na kuepuka hoja za ukaguzi.Mwenyekiti wa Kamati ya Kudumu ya Bunge ya Kilimo, Mifugo na Maji, Mahmoud Mgimwa aliitaka bodi hiyo kuhakikisha inapitia upya ufanisi wa ranchi na kuhakikisha zinafanya vizuri katika muda mfupi ujao na kuwa mwakani kuwe na ongezeko la mifugo.Mwenyekiti wa Bodi hiyo, Paul Kimiti aliahidi kua bodi yake itatekeleza majukumu yake kwa weledi mkubwa ili kutimiza azima ya serikali na mataminio ya Rais kwenye Narco.  <topic>: KITAIFA 